Lipšic, Daniel, špeciálny prokurátor Úradu špeciálnej prokuratúry Generálnej prokuratúry SR (2022-12-07):
Ja by som len stručne zareagoval najskôr na pripomienky pána poslanca Kočiša a potom teda aj čo hovoril pán poslanec Dostál. K tým trestným sadzbám. Jasne, diskusia je legitímna, sú v Trestnom zákone, to je tiež pravda. Ale Trestný zákon nový, pán poslanec, zvýšil naprieč trestné sadzby pre ekonomické, pre násilné, pre drogové trestné činy. Preto keď hovoríme o trestných činoch, tak len si porovnajte, čo hrozí dnes obvinenému z dopravnej nehody na Zochovej ulici, 20 až 25 alebo doživotie. A čo by mu hrozilo podľa toho, čo vy hovoríte, bola štandardná úprava s Čechmi do roku 2006, 8 až 15. Ak niekto tu hovorí (reakcia z pléna), prosím? No však ešte raz, ale podľa starého Trestného zákona by bolo 8 až 15 trestná sadzba za všeobecné ohrozenie, treba si to pozrieť. Ak tu niekto v parlamente hovorí, že za násilné trestné činy na Slovensku sú nízke sadzby, tak, samozrejme, úplne úmyselne klame. Ak by to bola pravda, tak je ľahké riešenie. Zdvihnite trestné sadzby za násilné trestné činy. Neznižujte za ekonomické. Však to je blud. To je akože úplná úmyselná lož. Slovensko má po novej kodifikácii jedny z najprísnejších trestných sadzieb aj za násilné trestné činy. Posledná poznámka bude k pánovi Ficovi. To, čo hovorila pani poslankyňa Kolíková, že musíme byť, nemusíme, ale v jednej sále s osobami, ktoré sú trestne stíhané, na to sme zvyknutí v pojednávacích miestnostiach. A fascinuje ma, že osoby, ktoré tvrdia, že je na nich slabá dôkazná situácia, spolupracujúce osoby si vymýšľajú, rozbijú to na cimpr-campr, sa tak bránia ísť pred ten súd. To je pre mňa absurdné, pokiaľ sa stíhajú na slobode. A dnes tie veľké kauzy sú stíhané na slobode. Nie je nič podľa mňa lepšie, ako keď súd očistí po podaní obžaloby oslobodzujúcim rozsudkom osobu obvinenú z trestného činu. Z akého dôvodu je tu taká obrovská snaha, aby na súd konkrétny prípad neprišiel. Pán poslanec Fico, ja som už počas minulej správy hovoril, že budem rád, ak poslanci vystúpia, zostanú v sále, neujdú zbabelo, ja chápem, že neboli všetci v rade, keď Pán Boh rozdával odvahu, to je v poriadku. Každý má nejaké dobré vlastnosti a nejaké mu možno chýbajú. Ale chcem vás, pán Fico, o niečo požiadať. Kľudne na mňa útočte, však hovoríte stále to isté. Ako ste sám povedali, ja sa brániť z titulu mojej funkcie ani veľmi nemôžem. Aj to o niečom svedčí, ale v poriadku. Ja som vo verejnom živote bol prítomný dlhé roky. Nie je problém. Silné rozdávaš, silné dostávaš. Tu je úplne v poriadku. Ale nechajte na pokoji prokurátorov Úradu špeciálnej prokuratúry. Aj vyšetrovateľov. Spomínate tu rôzne mená prokurátorov, vyšetrovateľov, to nie sú prokurátori a vyšetrovatelia, ktorí prišli sčista-jasna so mnou na špeciálnu prokuratúru. Sú to dlhoroční kariérni prokurátori. Moja skúsenosť s nimi je, že sú to po stránke odbornej a charakterovej najlepší prokurátori, jedni z najlepších prokurátorov, ktoré na Slovensku sú. Vďaka nim, pán Fico, je Slovensko bezpečnejšou krajinou. Odstíhali a vďaka nim sú odsúdené mnohé prípady vrážd, úkladných vrážd, zločineckých skupín. Čiže ak si vyberiete terč, však ste si ho vybrali, v poriadku, vyberte si mňa. Poprosím vás, aby ste neklamali o mne, napríklad ako naposledy u pani poslankyni Andrejuvovej, ktorá bola na pohrebe môjho otca. Nezaťahujte ani môjho otca nebohého do vašich polemík. To si myslím, že už je trošku cez čiaru. Ale inak voľný štýl, úplne v pohode. A ja budem svojich prokurátorov a vyšetrovateľov, ktorí celý život, málokto by to mohol povedať, ktorí celý život zasvätili boju za spravodlivosť, obhajovať a ochraňovať. Na mňa kľudne útočte. Ale chcem vás požiadať a chápem, že ste boli v nejakom procesnom postavení, takže nie ste nestranný pozorovateľ, aby ste útočili na mňa a ich nechali na pokoji. Neurobíte to. Ale ja sa aspoň môžem brániť. Bol som vo verejnom živote činný. Chodím sem raz za rok so správou o činnosti. Oni sa brániť nemôžu. Vy viete, že oni sa brániť nemôžu. Vy viete, že oni sa brániť nemôžu. Preto na nich útočíte. To je prejav akej vlastnosti, keď útočíte na osoby, ktoré sa nemôžu brániť z povahy toho, čo robia. To je odvaha? A preto tretíkrát dnes, a vystupujem v rozprave preto, aby ste mohli reagovať. Ja tu neriadim rozpravu, ani písomne prihlásených. Ale práve preto, že je to priestor na diskusiu, tak som vystúpil znovu v rozprave, nie v záverečnom slove, aby už nemohol nikto reagovať. Pretože si myslím, že diskusia je dôležitá. Aj keď je otvorená. Aj keď je konfrontačná, pokiaľ, samozrejme, nejaké bazálne základy spĺňa, ale v poriadku. Bol som tu v parlamente, takže viem. Takže po tretíkrát chcem poďakovať mojim kolegom za to, že napriek týmto bezprecedentným, agresívnym a teraz to poviem ešte aj tak, že zbabelým, zbabelým útokom si robia to, čo robili celý život, že bojujú za zákon a spravodlivosť. A tak to budú robiť aj naďalej bez ohľadu na vyhrážky, nie sme ľakaví, takže smelo do toho. Ale pokiaľ môžem poprosiť, na mňa to smerujte. Ďakujem.